གཉིས་པ།སངས་རྒྱས་ལ་སྐྱབས་སུ་སོང་ནས་ལྷ་གཞན་ལ་ཕྱག་མི་བྱ་ཞེས་པ་ནི།ཕྱི་རོལ་མུ་སྟེགས་པའི་ལྷ་དབང་ཕྱུག་དང་ཁྱབ་འཇུག་ལ་སོགས་དང་ཡུལ་ལྷ་གཞི་བདག་རྣམས་དང་འཇིག་རྟེན་དྲེགས་པའི་སྡེ་སོགས་རང་ཉིད་འཁོར་བའི་སྡུག་བསྔལ་ལས་མ་གྲོལ་བའི་ལྷ་གཞན་ལ་ཕྱག་མི་བྱའོ།།བོན་ལ་སྐྱབས་སུ་སོང་ནས་སེམས་ཅན་ལ་གནོད་སེམས་དང་འཚེ་བ་སྤང་།ཞེས་པ་ནི།སེམས་ཅན་སྐྱེ་འགུལ་ཐམས་ཅད་ཕ་མའི་རང་བཞིན་ཡིན་ཞེས་པ་ལྟར།སེམས་ཅན་སྐྱེ་བ་དང་འགུལ་བ་དང་ཐ་ན་འབུ་གྲོག་མ་ཡན་ཆད་ལ་གནོད་འཚེ་མི་བྱེད་པར་མ་ཟད་ཡིད་ལ་རྒྱུ་བ་ཙམ་ཡང་སྤང་དགོས་སོ།།གཤེན་རབ་དང་བླ་མ་ལ་སྐྱབས་སུ་སོང་ན་མུ་སྟེགས་ཅན་མི་བསྟེན།ཞེས་པ་ནི།མུ་སྟེགས་པ་དངོས་བོད་ན་མེད་ཀྱང་དེ་དང་རིགས་མཐུན་པའི་གང་ཟག་སངས་རྒྱས་ཀྱི་བསྟན་པ་དང་།རྫོགས་པའི་སངས་རྒྱས་ལ་མི་དད་པ།བླ་མ་དང་བོན་ལ་གཤེ་སྐུར་འདེབས་པ།གསང་སྔགས་ཟབ་མོའམ་བོན་ལ་སྨོད་པ་རྣམས་དང་མི་འགྲོགས་པའོ།།མུ་སྟེགས་པ་དངོས་བོད་ལ་མེད་པའི་རྒྱུ་མཚན་ནི།བདག་ཅག་གི་སྟོན་པ་ཐུགས་རྗེ་ཅན་བོད་ལ་དངོས་སུ་བྱོན་ཡོད་པས་ཡིན་གསུངས།